**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**ÎN INTERVALUL 21.02.2023, ora 08.00 – 22.02.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 22.02.2023, ora 07.00**

**RÂURI**

**Institutul Naţional de Hidrologie și Gospodărire a Apelor (I.N.H.G.A.) a emis în data de 21.02.2023, la ora 11:00, atenţionarea hidrologică nr. 16, valabilă în intervalul 21.02.2023, ora 12:00-22.02.2023, ora 12:00, vizând creşteri de debite şi niveluri prin propagarea viiturilor formate anterior ȋn amonte pe râurile din bazinele hidrografice menţionate, cu depăşiri ale COTELOR DE APĂRARE, astfel:**

**-COD GALBEN-posibile depăşiri ale COTELOR DE ATENŢIE** pe râurile din bazinele hidrografice: Tur - sector aval Ac. Cӑlineşti Oaş – sector ȋndiguit **(judeţul Satu Mare)**, Crasna – sector aval S.H. Craidorolţ - sector ȋndiguit **(judeţul Satu Mare)**, Crişul Alb - sector aval S.H. Vaţa de Jos **(judeţele: Hunedoara şi Arad)**, Târnava Mică – sector aval S.H. Bӑlӑuşeri **(judeţele: Mureş şi Alba)**.

**Se ridică începând cu data de 21.02.2023, ora 12:00, Avertizarea Hidrologică din celelalte bazine avertizate anterior.**

Această atenţionarehidrologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate:* ***ALBA, ARAD, HUNEDOARA, MUREŞ şi SATU MARE*** *(5 prefecturi)* ***– COD GALBEN.***

**Debitele au fost în creştere** ca urmare a propagării pe cursurile inferioare ale Crișului Negru, Crișului Alb, Mureșului, Târnavelor, Timișului, Jiului, Ialomiței, Buzăului, Râmnicului Sărat, Putnei, Moldovei, Sucevei, pe cursul mijlociu și inferior al Siretului și cursul superior al Prutului, relativ staționare pe râurile din bazinele hidrografice: Vișeu, Iza, Vedea, Bârlad, pe cele din Dobrogea, bazinele superioare ale Turului, Someșului, Lăpușului, Crasnei, Barcăului, Crișurilor, Mureșului, Târnavelor, bazinele mijlocii și inferioare ale Argeșului, Ialomiței, Prutului, bazinele inferioare ale Jiului și Oltului și în scădere pe celelalte râuri.

Mici creșteri de niveluri și debite s-au înregistrat pe unele râuri din bazinele superioare ale Timișului, Bârzavei, Carașului și Nerei, ca urmare a cedării apei din stratul de zăpadă.

Ca urmare a propagării viiturilor formate anterior **se situează peste:**

-**COTELE DE INUNDAȚIE** râurile la stațiile hidrometrice: Tur-Micula (310+45)-jud. SM (sector ȋndiguit) și Târnava Mică-Târnăveni (320+42)-jud. MS;

-**COTELE DE ATENȚIE** râuri la stațiile hidrometrice: Tur-Călinești Oaș (350+27)-jud. SM, Turulung (360+32)-jud. SM, Crasna-Domănești (400+54)-jud. SM, Crasna-Berveni (490+28)-jud. SM, Crișul Alb-Vața de Jos (350+19)-jud. HD, Ineu (500+67)-jud. AR și Chișineu-Criș (600+43)-jud. AR.

Debitele se situează în general la valori în jurul și peste mediile multianuale lunare, exceptând râurile din bazinul hidrografic Vedea, râurile din Dobrogea, bazinele mijlocii și inferioare ale Jiului, Argeșului, bazinul inferior al Oltului, cursul Prutului, cursul mijlociu și inferior al Siretului, unde se situează între 30-80% din normalele lunare şi mai mici (sub 30% din normalele lunare) pe râurile din bazinele hidrografice: Bârlad şi Jijia.

Formațiunile de gheață (gheață la maluri) au fost în diminuare, restrângere şi eliminare, fiind prezente izolat în bazinele superioare ale Lotrului, Dâmboviței, Moldovei şi Bistriţei.

**Debitele vor fi în scădere**, exceptând cursul inferior al Mureșului, unde vor fi în creștere prin propagare și râurile din bazinele hidrografice: Vișeu, Iza, Tur, Olt, Vedea, Bârlad, Prut, bazinele superioare ale Someșului, Crasnei, Barcăului, Crișurilor, Mureșului, Târnavelor, Timișului, Bârzavei, Carașului, Nerei, Argeșului, Ialomiței, afluenților de dreapta ai Siretului și râurile din Dobrogea, unde vor fi relativ staționare.

Sunt posibile creșteri de niveluri și debite pe unele râuri din zonele de deal și munte ca urmare a precipitațiilor slabe prognozate și cedării apei din stratul de zăpadă, mai ales pe cele din jumătatea de sud a țării.

Formațiunile de gheață (gheață la maluri) prezente vor fi în diminuare, restrângere și eliminare.

Se vor situa peste **COTELE DE ATENȚIE** (în scădere), cursurile inferioare ale Turului, Crasnei, Crișului Alb și Târnavei Mici.

Ca urmare a propagării viiturilor formate anterior pe Târnave se vor realiza creșteri însemnate de niveluri și debite, cu situarea acestora în jurul **COTELOR DE ATENȚIE**, pe cursul Mureșului aval Ocna Mureș.

**S.G.A. Suceava** informează că în data de 21.02.2023, la ora 15:30, aglomerarea de gheţuri cu lungimea de 700 m existentă pe râul Moldova în zona comunei Fundu Moldovei - Pod Branişte s-a dislocat şi a ajuns la aglomerarea de gheţuri situată la 1 km în aval de pod. Apa curge printre gheţuri. Nu au fost semnalate probleme.

**DUNĂRE**

**Debitul la intrarea în ţară** (secţiunea Baziaş) în intervalul 21-22.02.2023 **a fost staționar, având valoarea de** **4400 m3/s**, sub media multianuală a lunii **februarie (5300 m3/s).**

În aval de Porțile de Fier debitele au fost în creştere la Gruia şi în scădere pe sectorul Calafat-Tulcea.

**Debitul la intrarea în ţară** (secţiunea Baziaş) **va fi** **în creștere (4500 m3/s).**

În aval de Porțile de Fier debitele vor fi în creștere pe sectorul Gruia-Calafat si în scădere pe sectorul Bechet-Tulcea.

**2.** **Situaţia meteorologică în intervalul 21.02.2023, ora 08.00 –22.02.2023, ora 06.00**

**Administraţia Naţională de Meteorologie (A.N.M.) a emis în data de 21.02.2023, la ora 10:00, avertizarea meteorologică nr. 23, astfel:**

**-COD GALBEN în intervalul 21.02.2023, ora 10:00-22.02.2023, ora 08:00, vizând intensificări ale vântului:** „la munte, la altitudini mai mari de 1500 m vântul va avea intensificări susținute cu rafale de 70...100 km/h.”

**-COD PORTOCALIU în intervalul 21.02.2023, orele 10:00-22:00, vizând intensificări puternice ale vântului și viscol: „**la altitudini de peste 1700 m vor fi perioade în care vântul va sufla tare, cu rafale de peste 110-120 km/h, va fi viscol și vizibilitate redusă.”

**-COD GALBEN în intervalul 21.02.2023, orele 10:00-22:00, vizând intensificări ale vântului:** „în intervalul menționat, local în sudul, centrul și estul țării vor fi intensificări ale vântului, cu rafale de 55...65 km/h și mai ales în nordul Moldovei și sudul Transilvaniei de 75...85 km/h.”

Această avertizare meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:*

*-către prefecturile judeţelor:* ***ALBA, ARGEŞ, BACĂU, BOTOŞANI, BRAŞOV, BRĂILA, BUZĂU, CĂLĂRAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MEHEDINŢI, NEAMŢ, OLT, PRAHOVA, SĂLAJ, SIBIU, SUCEAVA, TELEORMAN, TULCEA, VASLUI, VÂLCEA, VRANCEA şi Municipiul BUCUREŞTI*** (34 de prefecturi)***-COD GALBEN;***

*-către prefecturile judeţelor:* ***ALBA, ARAD, BIHOR, BISTRIŢA-NĂSĂUD, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, GORJ, HARGHITA, HUNEDOARA, MARAMUREŞ, MUREŞ, NEAMŢ, PRAHOVA, SIBIU, SUCEAVA, VÂLCEA şi VRANCEA*** (21 prefecturi)***-COD PORTOCALIU.***

**În ţară** vremea s-a încălzit semnificativ față de ziua precedentă și în cea mai mare parte a teritoriului a devenit deosebit de caldă (cu abateri pozitive față de normele perioadei de până la 14...15 grade în Oltenia și Muntenia). Astfel, temperaturile maxime s-au încadrat între 7 grade la Joseni și 21 de grade la Târgu Jiu și Calafat, iar la mai multe stații meteorologice, îndeosebi din sud și est, acestea s-au concretizat în noi recorduri zilnice. De asemenea, cu precădere pe parcursul zilei, vremea a fost vântoasă în majoritatea zonelor, local cu viteze în general de 55...65 km/h în centru, sud și est, dar și peste 75...85 km/h în nord-estul Moldovei, precum și la munte, unde la altitudini mai mari de 1700 m rafalele au depășit 90...100 km/h, iar pe crestele din nordul Carpaților Orientali și din vestul Carpaților Meridionali, chiar peste 140...150 km/h, determinând perioade cu viscol puternic. Cerul a fost variabil, cu înnorări în general persistente în regiunile nord-vestice și centrale, iar noaptea și în cele estice, zone unde izolat s-au semnalat ploi slabe, iar în nordul Carpaților Orientali precipitațiile au fost predominant sub formă de ninsoare. S-a menținut strat de zăpadă la munte, care la ora 20 măsura, pe platformele stațiilor meteorologice,până la 208 cm în Munții Făgăraș. La ora 06 valorile termice erau cuprinse între -1 grad la Bozovici și 11 grade la Pitești și Bechet.

**Observaţie:** în intervalul de diagnoză au fost în vigoare 8 mesaje pentru fenomene meteorologice periculoase imediate, 3 avertizări cod roșu emise de către SRPV Bacău și 5 atenționări cod galben, câte 1 emisă de către SRPV Timișoara, SRPV Sibiu, SRPV Cluj, SRPV Constanța și CNPM București.

**La Bucureşti** valorile termice diurne au crescut semnificativ față de ziua precedentă și au caracterizat o vreme cu mult mai caldă decât în mod obișnuit (abateri pozitive de peste 10 grade față de mediile multianuale), maxima înregistrată fiind de 19 grade la toate stațiile meteorologice. Cerul a fost variabil, mai mult senin noaptea, iar pe parcursul zilei vântul a avut intensificări cu rafale în jurul a 55 km/h, apoi a slăbit treptat în intensitate. La ora 06 temperatura aerului avea valori de 0 grade la Băneasa, 4 grade la Afumați și 5 grade la Filaret.

**3. Prognoza meteorologică în intervalul 22.02.2023, ora 08.00–23.02.2023, ora 8.00**

**În ţară** vremea va fi în continuare mai caldă decât în mod obișnuit în această perioadă din an, deși valorile termice vor scădea ușor, cu precădere în jumătatea de nord-est a țării. Temperaturile maxime se vor încadra între 7...8 grade în nordul Moldovei și estul Transilvaniei și 17...19 grade în vestul și sudul Olteniei, precum și în sud-vestul Munteniei, iar minimele termice vor fi cuprinse în general între -4 și 5 grade. Cerul va fi variabil în regiunile sud-vestice și va avea înnorări temporare în restul zonelor. Pe arii restrânse va ploua slab, ziua mai ales în Transilvania și Moldova, iar spre seară și noaptea în Muntenia și Dobrogea; la munte local vor fi precipitații mixte. Vântul va sufla slab și moderat, cu ușoare intensificări ziua pe crestele montane, în sud-vest și în nord-est. Izolat se va semnala ceață, mai ales în zonele joase din regiunile intracarpatice.

**La Bucureşti** vremea va fi în continuare mult mai caldă decât în mod normal. Cerul va fi variabil, cu înnorări spre seară, dar mai ales noaptea, când va crește probabilitatea să plouă slab. Vântul va sufla slab și moderat. Temperatura maximă se va situa în jurul valorii de 15 grade, iar cea minimă va fi de 4...5 grade.

**4. Buletin nivometeorologic pentru perioada 21.02.2023, ora 20-22.02.2023, ora 20:**

**Evoluția vremii în intervalul 20-21.02.2023**

Vremea s-a răcit faţă de intervalul precedent. Cerul a fost variabil, temporar noros în cursul nopţii în masivele din nordul Carpaţilor Orientali şi Munţii Apuseni, unde local a nins slab. Vântul a suflat moderat la altitudini mai joase, cu intensificări temporare de 60-90 km/h în majoritatea masivelor, iar pe crestele din Carpaţii Meridionali şi Orientali rafalele au atins 130-140 km/h, viscolind şi spulberând puternic zăpada. Local s-a semnalat ceață, asociată izolat și cu depuneri de chiciură. Stratul de zăpadă s-a menţinut sau a scăzut cu

până la 7 cm la altitudini mai joase în Meridionali, cu până la 10 cm în nordul Carpaţilor Orientali şi cu până la 3 cm la altitudinile mai joase din Carpaţii Occidentali. Vântul puternic a spulberat zăpada în văi, formând în zonele adăpostite depozite însemnate, iar în zona crestelor numeroase plăci de vânt şi cornişe.

**În data de 21.02.2023, la ora 14:00,** stratul de zăpadă de pe platformele stațiilor meteorologice măsura:

**Carpaţii Meridionali:** 208 cm la Bâlea-Lac, 132 cm la Vf. Omu, 120 cm la Vf. Țarcu, 81 cm la Cuntu, 44 cm la Păltiniș, 42 cm la Sinaia-1500 m, 40 cm la Parâng, 20 cm la Predeal, 20 cm la Fundata;

**Carpaţii Orientali:** 101 cm la Vf. Călimani, 60 cm la Vf. Iezer, 67 cm la Vf. Lăcăuți, 58 cm la Ceahlău-Toaca, 52 cm la Bucin, 46 cm la Penteleu;

**Carpaţii Occidentali:** 47 cm la Semenic, 36 cm la Stâna de Vale, 18 cm la Vf. Vlădeasa, 14 cm la Băișoara, 2 cm la Roșia Montană.

**Prognoza vremii în intervalul 21.02.2023, ora 20:00-22.02.2023, ora 20:00:**

Vremea va fi caldă pentru această perioadă, cu temperaturi diurne similare cu cele din ziua

precedentă, iar vântul intens înregistrat în zilele precedente se va diminua în timpul zilei de miercuri. Cerul va fi mai mult noros în cursul nopţii, dar în timpul zilei de miercuri va deveni treptat variabil începând din masivele din nordul Carpaţilor Orientali şi a celor Occidentali. Local în Carpaţii Meridionali şi Orientali şi pe arii mai restrânse în rest se vor semnala precipitaţii slabe, predominant ninsori noaptea şi pe creste, iar miercuri mixte la altitudini sub 1700 metri în Carpaţii Meridionali. Vântul va scădea treptat în intensitate miercuri, dar în cursul acestei nopţii va mai prezenta intensificări pe crestele din Carpaţii Meridionali şi Orientali cu rafale de peste 100 km/h din sector predominant nord-vestic, iar în cursul zilei de miercuri doar izolat pe creste rafalele vor mai atinge 50-70 km/h din sector vestic şi nord-vestic, viscolind şi spulberând temporar zăpada. Local se va semnala ceață, asociată izolat și cu depuneri de chiciură.

**Temperaturi prognozate în intervalul 21.02.2023, ora 20:00-22.02.2023, ora 20:00:**

**Peste 1800 m: temperaturi minime**: -8...-3 grade;

 **temperaturi maxime**: -4...2 grade;

**Sub 1800 m: temperaturi minime**: -3....1 grade;

 **temperaturi maxime**: 2...6 grade.

**Vânt la peste 2000 m:** din sector nord-vestic noaptea, cu rafale de până la 120 km/h, în diminuare miercuri;

**Altitudinea izotermei de 0 grade**: coboară de la 2100-2400 m la 1600-1800 m în Carpaţii Occidentali, partea centrală şi estică a Carpaţilor Meridionali și se menţine la 1300-1700 m în Orientali şi vestul Meridionalilor.

**Evoluția stratului de zăpadă și a riscului de avalanșă**

**Munții Făgăraș RISC ÎNSEMNAT (3)**

**La peste 1800 m** stratul de zăpadă este mai consistent pe versanții nordici. La suprafață sunt 30 cm cu rezistență scăzută, formați din zăpada acumulată în ultimele zile, depusă peste un strat mai vechi, cu rezistență destul de redusă, dar unde s-au format legături slabe între cristale. Sub aceste straturi puțin stabilizate din partea superioară se află o crustă mai veche de gheață, care constituie un plan de alunecare pentru straturile aflate deasupra. În zonele de creastă se întâlnesc cornișe. Vântul intens a format și va forma în continuare plăci de vânt mai ales pe versanții sud-estici şi estici. Pe văi și în zonele adăpostite sunt depozite însemnate de zăpadă, care depășesc pe alocuri 3 metri. Stratul vechi din profunzime este format din zăpadă consolidată. Pe fondul ușoarei încălziri diurne, stratul de la suprafață de la altitudini mai mici se va umezi și se pot declanșa spontan curgeri și avalanșe mici de topire, de suprafață. La supraîncărcări, prin ruperea și alunecarea stratului instabil din partea superioară sau a plăcilor de vânt, se pot declanșa avalanșe medii și izolat mari. Riscul de declanșare a avalanșelor este mai accentuat pe versanții nordici din cauza acumulărilor mai însemnate de zăpadă. Temperaturile diurne uşor pozitive care se vor înregistra între 1500 și 1800 m vor favoriza umezirea acestuia în partea superioară, unde noaptea se vor forma cruste subţiri de gheaţă. Pe pantele mai înclinate vor fi condiții pentru declanșarea de avalanșe de dimensiuni medii, mai ales la supraîncărcări ale stratului.

**Munții Bucegi RISC ÎNSEMNAT (3)**

**La peste 1800 m** stratul de zăpadă mai vechi s-a tasat ușor, dar va continua să ningă slab.

Temperaturile negative, inclusiv cele diurne, vor menţine şi favoriza consolidarea stratului la suprafaţă. Pe creste sunt formate cornișe, în zonele înalte plăci de vânt, iar pe văi și în zonele adăpostite troiene mari, care ating pe alocuri 3 m. În profunzime zăpada este întărită, având intercalate cruste de gheață, iar spre sol, pe versanții cu orientare nordică, sunt cristale fațetate și tip cupă. Pe pantele suficient de înclinate se pot declanșa inclusiv spontan avalanșe de dimensiuni medii și izolat mari, în special pe versanții nordici (unde

stratul acumulat este mai mare) ca urmare a ruperii plăcilor de vânt sau prin angrenarea stratului mai puțin rezistent de la suprafață peste straturile mai vechi, riscul fiind prezent în special la supraîncărcări ale stratului.

**Sub 1800 m** vremea caldă din cursul zilei va determina umezirea stratului la suprafaţă şi formarea în cursul nopţii a crustelor subţiri de gheaţă. Pe anumite pante mai înclinate stratul mediu stabilizat de zăpadă din partea superioară poate aluneca peste stratul mai vechi şi stabilizat, ducând astfel izolat la declanșarea spontană de avalanșe de dimensiuni mici și izolat chiar medii la peste 1500 m, mai ales în condițiile unei supraîncărcări mari.

**Munții Parâng - Șureanu RISC ÎNSEMNAT (3)**

**La peste 1800 m** stratul de zăpadă s-a tasat ușor, iar la suprafaţă, mai ales pe versanții nordici, se întâlnesc în continuare 30-40 cm de zăpadă cu rezistență redusă. În zonele de creastă noaptea se vor mai forma plăci noi de vânt, iar pe văi și pe pantele adăpostite sunt troiene şi depozite consistente de zăpadă. Stratul mai vechi aflat dedesubt este format din zăpadă întărită, cu cruste intercalate de gheață. Pe pantele suficient de înclinate se pot declanșa avalanșe de dimensiuni medii și izolat mari pe versanții nordici (unde acumulările de zăpadă sunt mai mari) prin alunecarea stratului cu rezistență scăzută de la suprafață peste straturile mai vechi sau prin ruperea și alunecarea plăcilor de vânt din apropierea

crestelor, mai ales la supraîncărcări slabe, dar izolat și în mod spontan.

**Sub 1800 m** temperaturile diurne pozitive vor umezi zăpada în partea sa superioară, formându-se noaptea şi cruste subţiri de gheaţă, astfel încât va putea aluneca peste stratul inferior și consolidat pe pantele suficient de înclinate. Vor fi astfel condiţii pentru declanșarea avalanșelor de dimensiuni mici sau medii, mai ales la supraîncărcări mai mari ale stratului, dar izolat și spontan.

**Munții Țarcu - Godeanu RISC ÎNSEMNAT (3)**

**La peste 1800 m** temperaturile predominant negative din cea mai mare parte a intervalului vor menţine stabilitatea ușoară a stratului. La suprafață se menține însă un strat cu rezistență mai redusă. În zona crestelor se regăsesc cornișe, pe versanți numeroase plăci de vânt, iar pe văi și pe pantele adăpostite, troiene şi depozite consistente de zăpadă. Stratul mai vechi aflat dedesubt este în general consolidat. Pe pantele suficient de înclinate se pot declanșa avalanșe de dimensiuni medii și doar izolat mari prin alunecarea stratului puțin rezistent de la suprafață peste straturile mai vechi sau prin ruperea și alunecarea plăcilor de vânt din apropierea crestelor, riscul fiind amplificat la supraîncărcări.

**La altitudini mai mici de 1800 m**, datorită temperaturilor diurne pozitive, stratul de zăpadă se va umezi și îngreuna suplimentar cu apa din topire. Pe pantele înclinate stratul de la suprafață poate aluneca astfel peste stratul mai vechi şi stabilizat, mai ales la supraîncărcări, dar izolat și spontan, ducând la declanșarea de avalanșe de dimensiuni mici și medii.

**Munții Rodnei RISC ÎNSEMNAT (3)**

**La peste 1800 m** ninsorile acumulate din ultimele zile au depășit local 50 l/mp, iar stratul nou depus are grosimi ce depășesc pe alocuri 30-40 cm, iar pe anumite văi sau zone adăpostite sunt troiene şi depozite foarte însemnate. Mai ales pe versanții estici și sudici s-au format numeroase plăci de vânt. Stratul vechi de zăpadă din profunzime este compactat și stabilizat în mare parte. Pe pantele suficient de înclinate și pe văile unde sunt depozite mari de zăpadă se pot declanșa avalanșe de dimensiuni medii și chiar mari prin alunecarea stratului puțin rezistent de la suprafață (constituit în principal din stratul de zăpadă recent

depusă) sau prin ruperea plăcilor de vânt, riscul fiind prezent mai ales la supraîncărcări ale stratului, dar pot apărea chiar şi spontan. Avalanșele pot angrena izolat și straturile subiacente, mai vechi.

**Sub 1800 m** stratul de zăpadă a înregistrat de asemenea creșteri importante, local de 25 cm. Zăpada de la altitudini joase este umezită și se va umezi suplimentar pe fondul temperaturilor diurne ușor pozitive. Izolat se vor putea produce chiar şi spontan avalanșe de dimensiuni mici sau medii prin alunecarea acestui strat umezit și puțin stabilizat de la suprafață peste cel mai vechi și întărit, riscul declanșării avalanșelor fiind amplificat chiar la supraîncărcări slabe.

**Munții Călimani – Bistriței - Ceahlău RISC ÎNSEMNAT (3)**

**La peste 1800 metri** vântul puternic a spulberat zăpada pe văi și în locurile adăpostite. Pe versanții mai ales

cu orientare sud-estică şi estică s-au format numeroase plăci de vânt, iar în locurile adăpostite sunt acumulări însemnate de zăpadă. În profunzime stratul vechi de zăpadă este compact și întărit, cu cruste de gheață în interior. Pe pantele suficient de înclinate se pot declanșa avalanșe de dimensiuni mici sau medii prin alunecarea stratului puțin stabilizat din partea superioară sau prin ruperea plăcilor de vânt, riscul fiind prezent în special la supraîncărcări, dar putând să apară izolat și în mod spontan.

**La altitudini mai mici de 1800 de metri** insolaţia şi temperaturile diurne uşor pozitive vor umezi în continuare stratul de zăpadă în partea superioară. Acesta este mai consistent pe versanții vestici ai Munților Călimani și pe anumite văi, unde zăpada a fost transportată de vântul intens de la altitudine. Pe pantele suficient de înclinate vor fi condiții pentru declanșarea unor avalanșe de dimensiuni mici și izolat medii prin alunecarea acestuia peste stratul vechi și compact, riscul fiind amplificat mai ales în condiții de supraîncărcări.

**Munții Vlădeasa – Muntele Mare RISC MODERAT (2)**

Zăpada umezită din partea superioară va îngheța noaptea pe fondul temperaturilor negative, formându-se astfel cruste subţiri de gheaţă, uşor friabile. Pe pantele suficient de înclinate și pe văile adăpostite, unde sunt acumulări mai consistente de zăpadă, se pot declanșa avalanșe de dimensiuni mici și izolat medii prin alunecarea stratului umezit, parțial stabilizat, de la suprafață peste stratul vechi și compact sau prin ruperea și alunecarea unor plăci mai vechi de vânt formate în apropierea crestelor, riscul fiind amplificat la supraîncărcări. Avalanșe de topire sau curgeri pot apărea izolat și în mod spontan la altitudini mai joase după-amiaza, pe fondul temperaturilor diurne uşor pozitive.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNȚII FAGARAȘ** | **RISC ÎNSEMNAT (3)** | **RISC ÎNSEMNAT (3)** |
| **MUNȚII BUCEGI** | **RISC ÎNSEMNAT (3)** | **RISC MODERAT (2)** |
| **MUNȚII PARÂNG - ȘUREANU** | **RISC ÎNSEMNAT (3)** | **RISC MODERAT (2)** |
| **MUNȚII ȚARCU - GODEANU** | **RISC ÎNSEMNAT (3)** | **RISC MODERAT (2)** |
| **MUNȚII RODNEI** | **RISC ÎNSEMNAT (3)** | **RISC ÎNSEMNAT (3)** |
| **MUNȚII CĂLIMANI – BISTRIȚEI - CEAHLĂU** | **RISC ÎNSEMNAT (3)** | **RISC MODERAT (2)** |
| **MUNȚII VLĂDEASA – MUNTELE MARE** | **RISC MODERAT (2)** | **RISC MODERAT (2)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe râurile interioare**

**S.G.A. Suceava** revine cu informatii despre poluarea cu ape subterane contaminate cu ape uzate industriale a malului stâng și a apei râului Suceava în zona S.C. AMBRO S.A., pe raza municipiului Suceava, județul Suceava, produsa in data de 19.02.2023, la ora 16.30. Cauza poluării: exfiltrații de ape subterane având o culoare neagră-maronie, ce izvorăsc din maluri în diverse puncte, provenite din iazuri de decantare din perioada anilor 1960-1989. A fost afectată o suprafață de aproximativ 100 mp din plaja de balast a râului Suceava, de unde apele impurificate se scurg în cursul de apă, cu un debit de aproximativ 0,1 l/s.

Din rezultatele analizelor probelor de apă prelevate a rezultat că apele subterane impurificate ce izvorăsc din malul stâng al râului Suceava nu conduc la schimbarea clasei de calitate a cursului de apă. Acesta își menține clasa a II-a de calitate atât în amonte, cât și în aval de zona cu exfiltrații. În apele ce izvorăsc din maluri se contată încărcări mari la toți indicatorii analizați, acestea fiind de clasa a V-a de calitate.

Se precizeaza ca imediat în aval de zona afectată, pentru a se limita poluarea râului Suceava, în anul 2021 a fost executat de către S.C. AMBRO S.A. un dren și o bașă colectoare în care apele impurificate ce izvorăsc sunt colectate, vidanjate și transportate la stația de epurare a societății.

A fost monitorizată zona în mod constant de reprezentanții S.G.A. Suceava, constatându-se o diminuare a intensității fenomenului, fără însă ca acesta să fie oprit în totalitate.

**Pentru stoparea fenomenului și, implicit, eliminarea riscului de poluare a râului Suceava, s-a dispus de către reprezentanții S.G.A. Suceava și G.N.M. Suceava deținătorului amplasamentului fostelor iazuri de decantare (S.C. AMBRO S.A.) să execute încă un dren și o bașă pentru colectarea și vidanjarea apelor impurificate din zona în care se constată exfiltrații din maluri.**

Pe fluviul Dunărea şi pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 20.02.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) şi ale mediei zilnice de 50 µg/m3 pentru PM10 (pulberi în suspensie cu diametrul sub 10 microni).

1. **În domeniul solului şi vegetaţiei**

**Garda Forestieră Râmnicu Vâlcea** informează că în data de 19.02.2023, la ora 19:30, s-a produs un incendiu în zona comunei Ciupercenii Noi, pe raza Ocolului Silvic Calafat, jud. Dolj. Acesta a afectat o suprafaţă de 8 ha de litieră și a fost stins în aceeași zi, la ora 21:30, de către personalul silvic, pompierii militari, poliţiști și cetăţeni.

**Garda Forestieră Focșani:**

-informează că în data de 20.02.2023, la ora 17:50, s-a produs un incendiu în zona orașului Târgu Bujor, pe raza Ocolului Silvic Galaţi, jud. Galaţi. Acesta a afectat o suprafaţă de 0,03 ha de litieră și a fost stins în aceeași zi, la ora 18:30, de către personalul silvic, pompierii militari, pompierii civili și cetăţeni;

-informează că în dimineaţa zilei de 20.02.2023 a fost incendiat de către persoane neidentificate sediul de canton 7 Calia din zona comunei Gropeni, de pe raza Ocolului Silvic Lacu Sărat, jud. Brăila. Incendiul a fost stins în jurul orei 09:30, dar construcţia a fost distrusă în totalitate.

**Garda Forestieră Ploiești** informează că în data de 20.02.2023, la ora 13:30, s-a produs un incendiu în zona comunei Călinești (sat Vrănești), pe raza Ocolului Silvic Privat Stejarii Muscelului, jud. Argeș. Acesta a afectat o suprafaţă de 3 ha de litieră și a fost stins în aceeași zi, la ora 20:00, de către personalul silvic, pompierii militari și cetăţeni.

**A.R.B.D.D. Tulcea:**

-informează că în data de 21.02.2023, la ora 09:45, a fost semnalat un incendiu de vegetație (stuf, papură, rogoz) în apropierea Z.S.P. Vătafu-Lunguleț, între Canalul Împuțita, Canalul Busurca și brațul Sulina, pe raza Districtului Ecologic Sulina. Se va reveni cu informații;

-informează telefonic că în data de 21.02.2023, la ora 17:30, a fost semnalat un incendiu de vegetație în partea de nord-est a Ghiolului Murighiol, pe raza Districtului Ecologic Murighiol-Sfântu Gheorghe. Se va reveni cu informații;

-revine cu informații despre incendiul izbucnit în data de 20.02.2023, în jurul orei 18:00, în zona malului Lacului Golovița, pe raza Districtului Ecologic Razim-Sinoe. Acesta a afectat o suprafață de 7 ha de stuf și s-a stins de la sine în data de 21.02.2023, la ora 05:00. La fața locului au fost prezente echipajele I.S.U. Tulcea și Serviciul de Pompieri al comunei Jurilovca cu câte o autospecială pentru asigurarea protecției obiectivelor economice din zonă, dar nu a fost necesară intervenția acestora.

**A.P.M. Argeș** **și G.N.M.-C.J. Argeș** informează că în data de 21.02.2023, în jurul orei 09:30, s-a produs o poluare cu 50 l de țiței și 150 l de apă de zăcământ a 300 mp de sol (250 mp teren viran proprietate privată și 50 mp careu sondă) în zona Parcului 41 Bogați, jud. Argeș, în urma unui accident tehnic (ventil slăbit la Sonda 3014 Strâmbu aparținând O.M.V. Petrom). **Măsuri:** au fost oprite scurgerile prin montare de șarnieră, a fost vidanjat beciul sondei, se intervine pentru curățarea terenului afectat.

**A.P.M. Teleorman și G.N.M.-C.J. Teleorman** informează că în data de 20.02.2023, în jurul orei 16:00, s-a produs o poluare cu 500 l de apă de zăcământ a 100 mp de sol (teren proprietate privată – cultură de grâu) în zona localităţii Poeni, în urma avarierii conductei O.M.V. Petrom de la Sonda 2500 Preajba Nord la Parc 13 Poeni. **Măsuri:** a fost oprită pomparea, a fost izolat tronsonul afectat, se intervine pentru repararea conductei, se vidanjează fluidul scurs, se va identifica proprietarul terenului în vederea obţinerii acordului pentru efectuarea lucrărilor de ecologizare.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

Direcția Comunicare